**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL PRITARIMO KLAIPĖDOS MIESTO SAVIVALDYBĖS BENDROJO PLANO, GALIOJUSIO IKI 2021 METŲ RUGSĖJO 30 D., SPRENDINIŲ ĮGYVENDINIMO STEBĖSENOS 2021 METŲ ATASKAITAI“ PROJEKTO**

1. **Sprendimo projekto esmė, tikslai ir uždaviniai.**

Sprendimo esmė ir tikslas – aprobuoti parengtą Klaipėdos miesto bendrojo plano, galiojusio iki 2021 m. rugsėjo 30 d. (toliau – Bendrasis planas), sprendinių įgyvendinimo stebėsenos 2021 m. ataskaitą (toliau – Ataskaita), kurioje pateiktas siūlymas - tikslinga pripažinti netekusiais galios Klaipėdos miesto valdybos 1993 m. gruodžio 29 d. potvarkiu Nr. 711 patvirtintus detaliojo išplanavimo projektus, kurie Ataskaitoje įvertinti kaip neatitinkantys Lietuvos Respublikos teritorijų planavimo įstatyme ir jo įgyvendinamuosiuose teisės aktuose nustatytų teritorijų planavimo dokumentų formos ir turinio reikalavimų:

1. Klaipėdos m. Rytinio pramonės rajono detalaus išplanavimo projektą su dalies, esančios tarp Baltijos ir Tilžės gatvių, korektūra, patvirtintą Klaipėdos miesto valdybos 1993 m. gruodžio 29 d. potvarkiu Nr. 711 „Dėl detaliųjų planų patvirtinimo“;
2. "Rytų" gyvenamo rajono Klaipėdoje detalaus išplanavimo projektą, patvirtintą Klaipėdos miesto valdybos 1993 m. gruodžio 29 d. potvarkiu Nr. 711 „Dėl detaliųjų planų patvirtinimo“;
3. VIII-to gyvenamojo rajono Klaipėdoje detalaus išplanavimo projektą, patvirtintą Klaipėdos miesto valdybos 1993 m. gruodžio 29 d. potvarkiu Nr. 711 „Dėl detaliųjų planų patvirtinimo“;
4. Individualių gyvenamųjų namų kvartalo Rimkų gyvenvietėje išplanavimo ir inžinerinių tinklų projektą, patvirtintą Klaipėdos miesto valdybos 1993 m. gruodžio 29 d. potvarkiu Nr. 711 „Dėl detaliųjų planų patvirtinimo“.
5. „Labrenciškės“ individualių gyvenamųjų namų mikrorajono detalaus išplanavimo projektą, patvirtintą Klaipėdos miesto valdybos 1993 m. gruodžio 29 d. potvarkiu Nr. 711 „Dėl detaliųjų planų patvirtinimo“.

**2. Projekto rengimo priežastys ir kuo remiantis parengtas sprendimo projektas.**

Projektas parengtas vadovaujantis Lietuvos Respublikos vietos savivaldos įstatymo 6 straipsnio 19 punktu, Lietuvos Respublikos teritorijų planavimo įstatymo 29 straipsnio 4, 7 ir 8 dalimis bei Kompleksinio teritorijų planavimo dokumentų sprendinių įgyvendinimo stebėsenos turinio ir stebėsenos atlikimo tvarkos aprašo, patvirtinto Lietuvos Respublikos aplinkos ministro 2014 m. sausio 7 d. įsakymu Nr. D1-21 „Dėl Kompleksinio teritorijų planavimo dokumentų sprendinių įgyvendinimo stebėsenos turinio ir stebėsenos atlikimo tvarkos aprašo patvirtinimo“, 25 ir 26 punktais (toliau – Aprašas) bei atsižvelgiant į Žemėtvarkos skyriaus 2022-08-02 raštą Nr. VS-6824 „Dėl detaliųjų planų pripažinimo netekusiais galios“.

Lietuvos Respublikos teritorijų planavimo įstatymo 27 straipsnio 6 punkte nurodyta, kad „<...> *Iki 1996 m. sausio 1 d. parengti ir Lietuvos Respublikos teritorijų planavimo dokumentų registre įregistruoti kaip detalieji planai teritorijų planavimo dokumentai, kurie neatitinka šiame įstatyme ir jo įgyvendinamuosiuose teisės aktuose nustatytų teritorijų planavimo dokumentų formos ir turinio reikalavimų, vadovaujantis kompleksinio teritorijų planavimo dokumentų sprendinių įgyvendinimo stebėsenos išvadomis, kaip savivaldybės bendrąjį planą įgyvendinantys žemesnio lygmens teritorijų planavimo dokumentai, gali būti pripažinti netekusiais galios savivaldybės tarybos sprendimu.* <...>“.

Pažymėtina, kad Klaipėdos miesto savivaldybės taryba 2021 m. rugsėjo 30 d. sprendimu Nr. T2-191 „Dėl Klaipėdos miesto bendrojo plano keitimo patvirtinimo“ patvirtino Klaipėdos miesto bendrojo plano, patvirtinto Klaipėdos miesto savivaldybės tarybos 2007 m. balandžio 5 d. sprendimu Nr. T2-110, keitimą (toliau – pakeistas Bendrasis planas). Todėl ši Ataskaita yra paskutinė ir apibendrinanti rezultatus apie Bendrojo plano, galiojusio iki minėto Tarybos sprendimo, sprendinių įgyvendinimą.

Bendrojo plano sprendinių įgyvendinimo stebėsenos metinės ataskaitos buvo rengiamos vadovaujantis Bendrojo plano sprendinių įgyvendinimo programa (toliau – Programa), kuri buvo patvirtinta Klaipėdos miesto savivaldybės administracijos direktoriaus 2015 m. gegužės 20 d. įsakymu Nr. AD1-1498 „Dėl Klaipėdos miesto savivaldybės teritorijos bendrojo plano sprendinių įgyvendinimo programos patvirtinimo“, nuolat kaupiant ir vertinat informaciją, stebint, analizuojant ir prognozuojant Klaipėdos miesto teritorijos raidos tendencijas ir jų įtaką Bendrojo plano sprendinių įgyvendinimui, vertinant Programos įgyvendinimą – pagal metinius urbanizuotos ar urbanizuojamos miesto teritorijos pokyčius buvo įvertinami kokybiniai ir kiekybiniai gyvenamosios aplinkos rodikliai, miestiečių poreikiai pagal pateikiamus jų pasiūlymus ir demografinius rodiklius, miesto patrauklumas investicijoms, identifikuojamos probleminės vietos ir įvertinama šių problemų šalinimo dinamika. Ši analizė ir vertinimas buvo atliekamas Programos priemonių įgyvendinimo metinės dinamikos pagrindu, surenkant kasmetinius duomenis iš Savivaldybės struktūrinių padalinių, kitų institucijų ar įmonių, kurių prievolė ar kompetencija yra tų priemonių įgyvendinimas.

Ataskaitoje konstatuota, kad Programos priemonių plano didesnė dalis konkrečių, baigtinių priemonių buvo įgyvendintos, nes jos buvo numatytos Klaipėdos miesto savivaldybės 2013–2020 metų strateginiame plėtros plane. 2021 m. Programos priemonių plano priemonių buvo įvykdyta viso 14%, vykdoma 79%, o nepradėtų vykdyti buvo likę 7%. Daugiausia – net 25% – neįvykdytų priemonių liko Bendrojo plano išorinės aplinkos dalies sprendiniuose, o daugiausiai įvykdytų priemonių – net 67% – buvo uosto dalies sprendiniuose. Visos priemonės vykdymo stadijoje buvo Bendrojo plano pramonės dalies ir kultūros paveldo dalies sprendiniuose.

Ataskaitoje, išanalizavus ir reziumuojant 2021 m. Klaipėdos miesto raidos pokyčius, pateikta išvada, kad Bendrasis planas sudarė palankias sąlygas darniam urbanistinių procesų vyksmui Klaipėdos mieste iki 2014-01-01. Savo laiku Bendrajame plane nustatyta miesto teritorijos erdvinė struktūra ir teritorijos naudojimo privalomosios nuostatos, reikalavimai arba reglamentas ir apsaugos principai buvo skatinamasis veiksnys subalansuotai miesto plėtrai, investicijų į miesto ūkį ir verslus pritraukimui, gyvenamosios aplinkos kokybės gerinimui, gamtinės aplinkos išsaugojimui, bet, laikui bėgant ir keičiantis visuomenės poreikiams, ekonominei aplinkai, NT rinkai, atitinkamai keitėsi teisinė bazė, ir Bendrasis planas pradėjo nebeatitikti miesto visuomenės lūkesčių, šiuolaikinių miesto raidos tendencijų.

Savivaldybės administracija, rengiant teisės aktus dėl galiojančių vietovės lygmens teritorijų planavimo dokumentų keitimo, koregavimo ar žemės sklypų formavimo ir pertvarkymo projektų rengimo, susiduria su problema vertinant galiojančių detaliųjų planų, kuriais nebuvo nustatyti privalomi teritorijos naudojimo reglamentai, sprendinius. Todėl šioje Ataskaitoje yra pasiūlyta pripažinti netekusiais galios jau minėtus 1993 m. patvirtintus detaliuosius planus (išplanavimo projektus), ne tik nebeatitinkančius šiuo metu galiojančių teisės aktų, bet ir todėl, kad juose suplanuotoms teritorijoms pakeistame Bendrajame plane nustatyti šiuo metu privalomi teritorijos naudojimo reglamentai, atitinkantys darnios plėtros principus, visuomenės poreikius ir realią esamą situaciją, susiformavusią tam tikrame laiko tarpsnyje. Pažymėtina, kad detaliuosiuose planuose, kuriuos siūloma pripažinti netekusiais galios, didžioji dalis suplanuotų teritorijų šiuo metu yra valdomos privačios nuosavybės teise, kvartalų struktūra istoriškai susiformavusi. Galima konstatuoti, kad šių detaliųjų planų sprendiniai iš principo yra įgyvendinti arba nebeaktualūs.

**3. Kokių rezultatų laukiama.**

Priėmus šį sprendimą, Ataskaita bus viešinama – Klaipėdos miesto bendruomenė galės susipažinti su Savivaldybės atlikta veikla, įgyvendinant Bendrojo plano sprendinius - numatytų priemonių įvykdymo rezultatus, stebimų rodiklių kaitą, miesto teritorijos raidos tendencijas.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra.

**6. Lėšų poreikis sprendimo įgyvendinimui.**

Nėra.

**7. Galimos teigiamos ar neigiamos sprendimo priėmimo pasekmės.**

Neigiamos pasekmės nenumatomos. Teigiamos pasekmės – Klaipėdos miesto bendruomenei glaustai pateikiama galimybė įvertinti metinius įvykusius ar vykstančius pokyčius gyvenamojoje aplinkoje ir savivaldos veiksmus bei pastangas ją gerinti. Parengtoje Ataskaitoje pateikiami rezultatai naudotini rengiant Savivaldybės strateginius veiklos planus, tobulinti rengiamų ar keisti galiojančių teritorijų planavimo dokumentų sprendinius, atsisakyti nebeaktualių galiojančių teritorijų planavimo dokumentų.

**PRIDEDAMA:**

1. Teisės aktų išrašai, 2 lapas;
2. Žemėtvarkos skyriaus 2022-08-02 raštas Nr. VS-6824 „Dėl detaliųjų planų pripažinimo netekusiais galios“, 1 lapas.

Urbanistikos ir architektūros skyriaus vedėjas Marijus Mockus